title: Rialachán Cur Chun Feidhme (AE) 2021/842 ón gCoimisiún an 26 Bealtaine 2021 lena leasaítear Rialachán Cur Chun Feidhme (AE) Uimh. 307/2012 a mhéid a bhaineann le ceanglais trédhearcachta agus rúndachta maidir le measúnú riosca ar shubstaintí atá faoi ghrinnscrúdú (Téacs atá ábhartha maidir le LEE)

text:
                  27.5.2021

                  GA

                  Iris Oifigiúil an Aontais Eorpaigh

                  L 186/16

         RIALACHÁN CUR CHUN FEIDHME (AE) 2021/842 ÓN gCOIMISIÚN
         an 26 Bealtaine 2021
         lena leasaítear Rialachán Cur Chun Feidhme (AE) Uimh. 307/2012 a mhéid a bhaineann le ceanglais trédhearcachta agus rúndachta maidir le measúnú riosca ar shubstaintí atá faoi ghrinnscrúdú
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1925/2006 ó Pharlaimint na hEorpa agus ón gComhairle an 20 Nollaig 2006 maidir le vitimíní agus mianraí agus substaintí áirithe eile a chur le bia (1), agus go háirithe Airteagal 8(6) de,
         De bharr an mhéid seo a leanas:

                     (1)

                     Le Rialachán (CE) Uimh. 1925/2006 comhchuibhítear na rialacha náisiúnta sna Ballstáit maidir le vitimíní agus mianraí agus substaintí áirithe eile a chur le bia.

                     (2)

                     Le Rialachán Cur Chun Feidhme (AE) Uimh. 307/2012 ón gCoimisiún (2) go háirithe, leagtar síos, rialacha cur chun feidhme maidir le cur i bhfeidhm an nós imeachta dá dtagraítear in Airteagal 8(4) agus (5) de Rialachán (CE) Uimh. 1925/2006 a bhaineann leis an measúnú sábháilteachta a rinne an tÚdarás Eorpach um Shábháilteacht Bia (“an tÚdarás”) ar na substaintí atá faoi ghrinnscrúdú agus a liostaítear i gCuid C d’Iarscríbhinn III a ghabhann leis.

                     (3)

                     Le Rialachán (AE) 2019/1381 ó Pharlaimint na hEorpa agus ón gComhairle (3), leasaíodh Rialachán (CE) Uimh. 178/2002 ó Pharlaimint na hEorpa agus ón gComhairle (4). Is é is aidhm do na leasuithe sin trédhearcacht agus inbhuanaitheacht mheasúnú riosca an Aontais a neartú i ngach réimse den bhiashlabhra ina soláthraíonn an tÚdarás measúnú riosca eolaíoch.

                     (4)

                     Leis na leasuithe ar Rialachán (CE) Uimh. 178/2002 tugadh isteach forálacha nua maidir leis an méid seo a leanas, i measc nithe eile: comhairle ghinearálta réamhthíolactha ó fhoireann an Údaráis ach a n-iarrfaidh iarratasóir ionchasach sin, agus an oibleagáid fógra a thabhairt faoi staidéir arna gcoimisiúnú nó arna ndéanamh ag oibreoirí gnó chun tacú le hiarratas agus na hiarmhairtí i gcás neamhchomhlíonadh na hoibleagáide sin. Tugadh forálacha isteach leis na leasuithe freisin, maidir le nochtadh poiblí a dhéanfaidh an tÚdarás ar na sonraí eolaíocha, ar na staidéir agus ar an bhfaisnéis uile a thacaíonn le hiarratais, cé is moite d’fhaisnéis rúnda lena bhfuil údar cuí, agus na sonraí sin a nochtadh go luath sa phróiseas measúnaithe riosca, agus comhairliúchán a dhéanamh le tríú páirtithe ina dhiaidh sin.

                     (5)

                     Cé nach n-áirítear aon fhoráil i Rialachán (AE) 2019/1381 i ndáil le measúnú riosca ar shubstaintí nó ar chomhábhair a bhí liostaithe in Iarscríbhinn III a ghabhann le Rialachán (CE) Uimh. 1925/2006, baineann na forálacha atá ann leis an nós imeachta sin go díreach, faoi mar a leagtar amach in Airteagal 8(4) agus (5) de Rialachán (CE) Uimh. 1925/2006. Baineann na forálacha sin leis an gcéim réamhthíolactha, a mhéid a bhaineann le comhairle réamhthíolactha agus le staidéir choimisiúnaithe a fhógairt, agus le céim an mheasúnaithe riosca, maidir le ceanglais trédhearcachta agus rúndachta agus comhairliúcháin phoiblí. Is próisis atá bunaithe ar iarratais a dhéanann oibreoirí i ngnó an bhia is mó a rialaíonn siad.

                     (6)

                     Tá fíor-thábhacht le Rialachán (CE) Uimh. 1925/2006 maidir le sábháilteacht substainte áirithe a léiriú, substaint atá faoi ghrinnscrúdú agus a liostaítear i gCuid C d’Iarscríbhinn III a ghabhann leis, agus an tsábháilteacht sin a léiriú ní hamháin d’oibreoirí i ngnó an bhia ach do pháirtithe leasmhara eile, eadhon eagraíochtaí tionscail nó eagraíochtaí tomhaltóirí. Dá bhrí sin, chun meastóireacht a dhéanamh ar shubstaint atá faoi ghrinnscrúdú, ní gá d’iarratasóir ainmnithe iarratas a thíolacadh, ach féadfaidh gach oibreoir gnó leasmhar agus gach páirtí leasmhar eile sonraí agus faisnéis a thíolacadh chuige sin.

                     (7)

                     Ní mór a áirithiú ag céim an réamhthíolactha agus ag céim an mheasúnaithe riosca araon gur le forálacha atá inchomparáide leis na forálacha i Rialachán (AE) 2019/1381 a rialaítear nós imeachta um measúnú sábháilteachta na substainte atá faoi ghrinnscrúdú, substaint a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006.

                     (8)

                     I bhfianaise a bhfuil thuas, ba cheart Rialachán Cur Chun Feidhme (AE) Uimh. 307/2012 a ailíniú leis na leasuithe ar Rialachán (CE) Uimh. 178/2002 a tugadh isteach le Rialachán (AE) 2019/1381, go háirithe a mhéid a bhaineann le (i) an fhéidearthacht dá bhforáiltear in Airteagal 32a, comhairle réamhthíolactha a iarraidh ar fhoireann an Údaráis, má cheanglaítear ar an Údarás tuairim a thabhairt nó má iarrtar sin air; (ii) an oibleagáid a leagtar amach in Airteagal 32b, fógra a thabhairt don Údarás faoi staidéir ábhartha; (iii) oibleagáid an Údaráis a leagtar amach in Airteagal 32c dul i gcomhairle le tríú páirtithe, (iv) na hoibleagáidí a mhéid a bhaineann le leagan amach na dtíolacthaí, a leagtar amach in Airteagal 39f, agus (v) na rialacha rúndachta dá bhforáiltear in Airteagal 39.

                     (9)

                     Agus comhairle réamhthíolactha maidir leis na rialacha is infheidhme á cur ar fáil ag an Údarás ach a n-iarrfar sin air, agus an t-ábhar a theastaíonn chun na comhaid a thíolacadh, comhaid ina léirítear sábháilteacht substainte atá faoi ghrinnscrúdú, agus a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006, féadfaidh sé cáilíocht na dtíolacthaí a fheabhsú, agus ar an gcaoi sin tacú leis an measúnú sábháilteachta. Mar sin féin, d’fhéadfadh nach mbeadh oibreoirí i ngnó an bhia agus aon pháirtí leasmhar eile in ann úsáid iomlán a bhaint as an gcomhairle réamhthíolactha mar gheall ar an sprioc-am lena gcuid comhad a chur isteach. Ar mhaithe le cáilíocht an mheasúnaithe eolaíoch a fheabhsú, ba cheart go bhféadfadh oibreoirí i ngnó an bhia agus páirtithe leasmhara eile comhairle réamhthíolactha a iarraidh i dtaca le tíolacadh féideartha ón lá a ghlacfaidh an tÚdarás an tuairim faoi Airteagal 8(2)(b) de Rialachán (CE) Uimh. 1925/2006, lena sainaithnítear go bhféadfadh éifeachtaí díobhálacha a bheith ann don tsláinte má chaitheann duine an tsubstaint, ach ag aithint dó go bhfuil éiginnteacht eolaíoch ann fós.

                     (10)

                     Na staidéir atá riachtanach chun sábháilteacht substainte a chruthú, substaint faoi ghrinnscrúdú a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006, cuirtear roinnt tosca san áireamh iontu agus d’fhéadfadh éagsúlacht mhór a bheith eatarthu dá bhrí sin. Le síneadh a chur leis an tréimhse inar féidir le hoibreoirí i ngnó an bhia agus páirtithe leasmhara comhaid a thíolacadh ó 18 mí go 24 mhí ón dáta a liostaíodh an tsubstaint i gCuid C d’Iarscríbhinn III a ghabhann le Rialachán (CE) Uimh. 1925/2006, féadfaidh sé ullmhú agus tíolacadh na gcomhad a éascú, agus dá bhrí sin tacú leis an measúnú sábháilteachta.

                     (11)

                     An oibleagáid a leagtar amach in Airteagal 32b de Rialachán (CE) Uimh. 178/2002 fógra a thabhairt faoi staidéir ábhartha, ba cheart feidhm a bheith aici freisin maidir le hoibreoirí i ngnó an bhia nó páirtithe leasmhara a bhfuil sé ar intinn acu an comhad mar a shainmhínítear é in Airteagal 2 de Rialachán Cur Chun Feidhme (AE) Uimh. 307/2012 a thíolacadh le haghaidh a mheasúnaithe. Mar sin féin, is gá oiriúnú breise a dhéanamh ar nós imeachta Airteagal 32b de Rialachán (CE) Uimh. 178/2002. Bíonn moill ar mheasúnú an chomhaid de thoradh na n-iarmhairtí nós imeachta dá bhforáiltear le hAirteagal 32b de Rialachán (CE) Uimh. 178/2002 i gcás neamhchomhlíonadh na bhforálacha. Mar sin féin, ó tharla teorainn ama riachtanach 4 bliana a bheith leagtha síos le hAirteagal 8(5) de Rialachán (CE) Uimh. 1925/2006 á cur san áireamh, d’fhéadfaí nach gcloífí leis an teorainn ama a leagtar síos de bharr moilleanna ar an meastóireacht. Na hiarmhairtí atá ar an nós imeachta sin ní iomchuí iad dá bhrí sin i gcomhthéacs na nósanna imeachta meastóireachta i gcás substaintí atá liostaithe i gCuid C d’Iarscríbhinn III a ghabhann le Rialachán (CE) Uimh. 1925/2006, agus níor cheart foráil a dhéanamh maidir leo. Chun cur ar a chumas don Choimisiúin cinneadh a ghlacadh maidir le substaint atá faoi ghrinnscrúdú a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006 faoin sprioc-am atá leagtha síos, níor cheart a chur san áireamh ach comhaid a thíolactar laistigh de 24 mhí ón dáta a liostaítear substaint san Iarscríbhinn sin.

                     (12)

                     Beidh feidhm ag Rialachán (AE) 2019/1381 ón 27 Márta 2021. Dá bhrí sin, chun soiléireacht agus deimhneacht dhlíthiúil a áirithiú maidir le ceanglais trédhearcachta nós imeachta faoi Airteagal 8(4) de Rialachán (CE) Uimh. 1925/2006, agus d’fhonn cur chun feidhme aonfhoirmeach na gceanglas trédhearcachta agus rúndachta a cheadú do mheasúnú riosca AE le haghaidh gach earnála lena mbaineann, ní mór don Rialachán seo a theacht i bhfeidhm an tríú lá tar éis lá a fhoilsithe. Ar chúiseanna deimhneachta dlíthiúla, ba cheart feidhm a bheith ag an Rialachán seo maidir leis na comhaid a chuirfear faoi bhráid an Údaráis ón dáta sin amach.

                     (13)

                     Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Leasuithe ar Rialachán Cur Chun Feidhme (AE) Uimh. 307/2012
            Leasaítear Rialachán Cur Chun Feidhme (AE) Uimh. 307/2012 mar a leanas:

                        (1)

                        cuirtear an méid seo a leanas in ionad Airteagal 5:

                           “Airteagal 5
                           An tsubstaint a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006

                              1.   Go dtí go nglacfar formáidí caighdeánacha sonraí de bhun Airteagal 39f de Rialachán (CE) Uimh. 178/2002, ní mheasfaidh an tÚdarás comhad a bheith bailí ach amháin má thíolactar i bhformáid leictreonach é ionas gur féidir na doiciméid a íoslódáil, a phriontáil agus a chuardach.
                              Nuair a ghlacfar na formáidí caighdeánacha sonraí, ní mór an comhad a thíolacadh i gcomhréir leis na formáidí caighdeánacha sonraí sin ionas go measfar é a bheith bailí.
                              I gcás ina measfaidh an tÚdarás nach bhfuil an comhad bailí, cuirfidh sé an t-oibreoir i ngnó an bhia nó an páirtí leasmhar a chuir an comhad isteach agus an Coimisiún ar an eolas faoi na cúiseanna is dóigh leis nach bhfuil an comhad sin bailí.

                              2.   Chun críocha an chinnidh dá dtagraítear in Airteagal 8(5) de Rialachán (CE) Uimh. 1925/2006, ní chuirfidh an tÚdarás san áireamh ach comhaid a thíolacfar laistigh de 24 mhí ó theacht i bhfeidhm cinnidh ina liostaítear substaint i gCuid C d’Iarscríbhinn III a ghabhann leis an Rialachán sin, de bhun Airteagal 8(2) de.”;

                        (2)

                        cuirtear isteach na hAirteagail seo a leanas:

                           “Airteagal 5a
                           Comhairle réamhthíolactha
                           Má iarrann oibreoir i ngnó an bhia nó aon pháirtí leasmhar eile é, cuirfidh foireann an Údaráis comhairle ar fáil maidir leis na rialacha is infheidhme, agus maidir leis an inneachar is gá, chun comhad a thíolacadh ina bhfuil sonraí eolaíocha arb é is aidhm dóibh sábháilteacht substainte a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006 a léiriú.
                           Féadfaidh oibreoirí i ngnó an bhia agus páirtithe leasmhara eile comhairle réamhthíolactha a iarraidh i dtaca le tíolacadh féideartha ón lá a ghlacfaidh an tÚdarás an tuairim faoi Airteagal 8(2) de Rialachán (CE) Uimh. 1925/2006, lena sainaithnítear go bhféadfadh éifeachtaí díobhálacha a bheith ar shláinte na ndaoine de thoradh iontógáil substainte.
                           Tabharfar an chomhairle réamhthíolactha sin i gcomhréir le hAirteagal 32a de Rialachán (CE) Uimh. 178/2002, a mbeidh feidhm aige mutatis mutandis.

                           Airteagal 5b
                           Fógra a thabhairt faoi staidéir

                              1.   Tabharfaidh oibreoirí i ngnó an bhia agus páirtithe leasmhara eile fógra don Údarás gan mhoill faoi theideal, raon feidhme, agus dáta tosaithe agus dáta críochnaithe beartaithe aon staidéir a choimisiúnóidh siad nó a dhéanfaidh siad féin, chun sábháilteacht substainte a léiriú a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006, agus an tsaotharlann nó an tsaoráid tástála san Aontas atá i mbun an staidéir sin.

                              2.   Tabharfaidh saotharlanna agus saoráidí tástála eile atá suite san Aontas fógra don Údarás gan mhoill freisin faoi theideal agus raon feidhme aon staidéir a choimisiúnóidh oibreoirí i ngnó an bhia agus páirtithe leasmhara eile a dhéanfaidh na saotharlanna sin nó a dhéanfaidh na saoráidí tástála eile chun sábháilteacht substainte a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006, a léiriú, an dáta tosaithe agus an dáta críochnaithe atá beartaithe ina leith, agus ainm an oibreora i ngnó an bhia nó an pháirtí leasmhair a rinne an staidéar sin a choimisiúnú.

                              3.   Áireoidh an tÚdarás na staidéir faoina dtabharfar fógra i gcomhréir leis an Airteagal seo sa bhunachar sonraí dá dtagraítear in Airteagal 32b(1) de Rialachán (CE) Uimh. 178/2002.

                           Airteagal 5c
                           Trédhearcacht
                           I gcás ina mbeidh tuairim le tabhairt ag an Údarás maidir le substaint faoi ghrinnscrúdú a liostaítear i gCuid C d’Iarscríbhinn III a ghabhann le Rialachán (CE) Uimh. 1925/2006, ar bhonn comhad bailí, déanfaidh sé an méid seo a leanas:

                                       (a)

                                       na sonraí a tíolacadh sa chomhad sin a phoibliú i gcomhréir le hAirteagal 38(1)(c) de Rialachán (CE) Uimh. 178/2002, a mbeidh feidhm aige mutatis mutandis;

                                       (b)

                                       dul i gcomhairle le páirtithe leasmhara agus leis an bpobal, de bhun Airteagal 32c(2) de Rialachán (CE) Uimh. 178/2002, a mbeidh feidhm aige mutatis mutandis, ar bhonn leagan neamhrúnda na sonraí a tíolacadh i gcomhréir leis an Rialachán seo.

                           Airteagal 5d
                           Rúndacht
                           Nuair a dhéanfar comhad a thíolacadh, féadfaidh an t-oibreoir i ngnó an bhia nó páirtí leasmhar eile a thabhairt le fios gur mhian leis go gcoinneofaí codanna áirithe den fhaisnéis nó codanna áirithe de na sonraí a tíolacadh ina rún.
                           Ní mór réasúnú infhíoraithe a chur leis an iarraidh sin ar rúndacht, agus ba cheart a léiriú ann go ndéanann nochtadh na faisnéise nó na sonraí sin dochar suntasach do leasanna an iarrthóra, de réir bhrí Airteagal 39(2) agus (3) de Rialachán (CE) Uimh. 178/2002, a bhfuil feidhm aige mutatis mutandis.”

            Airteagal 2
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige maidir leis na comhaid a chuirfear faoi bhráid an Údaráis ón dáta sin amach.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 26 Bealtaine 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 404, 30.12.2006, lch. 26.

            (2)  Rialachán Cur Chun Feidhme (AE) Uimh. 307/2012 ón gCoimisiún an 11 Aibreán 2012 lena mbunaítear rialacha le haghaidh cur chun feidhme Airteagal 8 de Rialachán (CE) Uimh. 1925/2006 ó Pharlaimint na hEorpa agus ón gComhairle maidir le vitimíní agus mianraí agus substaintí áirithe eile a chur le bia (IO L 102, 12.4.2012, lch. 2).

            (3)  Rialachán (AE) 2019/1381 ó Pharlaimint na hEorpa agus ón gComhairle an 20 Meitheamh 2019 maidir le trédhearcacht agus inbhuanaitheacht mheasúnú an Aontais ar rioscaí sa bhiashlabhra lena leasaítear Rialacháin (CE) Uimh. 178/2002, (CE) Uimh. 1829/2003, (CE) Uimh. 1831/2003, (CE) Uimh. 2065/2003, (CE) Uimh. 1935/2004, (CE) Uimh. 1331/2008, (CE) Uimh. 1107/2009, (AE) 2015/2283 agus Treoir 2001/18/CE (IO L 231, 6.9.2019, lch. 1).

            (4)  Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail ghinearálta agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bia agus lena leagtar síos nósanna imeachta in ábhair a bhaineann le sábháilteacht bia (IO L 31, 1.2.2002, lch. 1).


title: Rialachán Cur Chun Feidhme (AE) 2021/843 ón gCoimisiún an 26 Bealtaine 2021 lena ndéantar an formheas ar an tsubstaint ghníomhach ciasófaimíd a athnuachan i gcomhréir le Rialachán (CE) Uimh. 1107/2009 ó Pharlaimint na hEorpa agus ón gComhairle maidir le táirgí cosanta plandaí a chur ar an margadh, agus lena leasaítear an Iarscríbhinn a ghabhann le Rialachán Cur Chun Feidhme (AE) Uimh. 540/2011 ón gCoimisiún (Téacs atá ábhartha maidir le LEE)

text:
                  27.5.2021

                  GA

                  Iris Oifigiúil an Aontais Eorpaigh

                  L 186/20

         RIALACHÁN CUR CHUN FEIDHME (AE) 2021/843 ÓN gCOIMISIÚN
         an 26 Bealtaine 2021
         lena ndéantar an formheas ar an tsubstaint ghníomhach ciasófaimíd a athnuachan i gcomhréir le Rialachán (CE) Uimh. 1107/2009 ó Pharlaimint na hEorpa agus ón gComhairle maidir le táirgí cosanta plandaí a chur ar an margadh, agus lena leasaítear an Iarscríbhinn a ghabhann le Rialachán Cur Chun Feidhme (AE) Uimh. 540/2011 ón gCoimisiún
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1107/2009 ó Pharlaimint na hEorpa agus ón gComhairle an 21 Deireadh Fómhair 2009 maidir le táirgí cosanta plandaí a chur ar an margadh agus lena n-aisghairtear Treoracha 79/117/CEE agus 91/414/CEE ón gComhairle (1), agus go háirithe Airteagal 20(1) de,
         De bharr an mhéid seo a leanas:

                     (1)

                     Le Treoir 2003/23/CE ón gCoimisiún (2) áirítear ciasófaimíd mar shubstaint ghníomhach in Iarscríbhinn I a ghabhann le Treoir 91/414/CEE ón gComhairle (3).

                     (2)

                     Substaintí gníomhacha a áirítear in Iarscríbhinn I a ghabhann le Treoir 91/414/CEE, meastar iad a bheith formheasta faoi Rialachán (CE) Uimh. 1107/2009 agus liostaítear iad i gCuid A den Iarscríbhinn a ghabhann le Rialachán Cur Chun Feidhme (AE) Uimh. 540/2011 ón gCoimisiún (4).

                     (3)

                     An formheas ar an tsubstaint ghníomhach ciasófaimíd, mar a leagtar amach i gCuid A den Iarscríbhinn a ghabhann le Rialachán Cur Chun Feidhme (AE) Uimh. 540/2011, rachaidh sé in éag an 31 Iúil 2021.

                     (4)

                     Cuireadh isteach iarratas ar an bhformheas ar chiasófaimíd a athnuachan i gcomhréir le hAirteagal 1 de Rialachán Cur Chun Feidhme (AE) Uimh. 844/2012 ón gCoimisiún (5) laistigh den tréimhse dá bhforáiltear san Airteagal sin.

                     (5)

                     Chuir an t-iarratasóir isteach na sainchomhaid fhorlíontacha a cheanglaítear i gcomhréir le hAirteagal 6 de Rialachán Cur Chun Feidhme (AE) Uimh. 844/2012. Chinn an Ballstát is rapóirtéir an t-iarratas a bheith iomlán.

                     (6)

                     Rinne an Ballstát is rapóirtéir dréacht-tuarascáil maidir le measúnú ar athnuachan a ullmhú i gcomhairle leis an mBallstát is comhrapóirtéir agus chuir sé faoi bhráid an Údaráis Eorpaigh um Shábháilteacht Bia (“an tÚdarás”) agus an Choimisiúin í an 23 Meitheamh 2015.

                     (7)

                     Chuir an tÚdarás an sainchomhad achomair forlíontach ar fáil don phobal. Scaip an tÚdarás an dréacht-tuarascáil maidir le measúnú ar athnuachan ar an iarratasóir agus ar na Ballstáit chomh maith chun barúlacha a fháil uathu agus sheol sé comhairliúchán poiblí ina leith. Rinne an tÚdarás na barúlacha a fuarthas a chur ar aghaidh chuig an gCoimisiún.

                     (8)

                     An 23 Bealtaine 2016, chuir an tÚdarás a chonclúid (6) in iúl don Choimisiún maidir le cé acu is féidir nó nach féidir coinne a bheith leis go gcomhlíonfaidh ciasófaimíd na critéir formheasa dá bhforáiltear in Airteagal 4 de Rialachán (CE) Uimh. 1107/2009. De bhun sainordú a fuarthas ón gCoimisiún mar gheall ar éiginnteachtaí a bhaineann le hartrapóid nach spriocatrapóid iad, thug an tÚdarás a chonclúid cothrom le dáta an 28 Iúil 2020 (7). Chuir an Coimisiún tuarascáil athnuachana maidir le ciasófaimíd faoi bhráid an Bhuanchoiste um Plandaí, Ainmhithe, Bia agus Beatha an 3 Nollaig 2020 agus chuir sé dréacht-Rialachán faoina bhráid an 26 Eanáir 2021.

                     (9)

                     A mhéid a bhaineann leis na critéir chun airíonna réabtha iontálaigh a aithint, critéir a tugadh isteach le Rialachán (AE) 2018/605 ón gCoimisiún (8), léiríonn conclúid an Údaráis, bunaithe ar an bhfianaise eolaíoch, gur beag seans gur réabóir iontálaigh í ciasófaimíd trí na modúlachtaí éastraigineacha, andraigineacha tíoróidigineacha nó stéaróidigineacha. Bunaithe ar na sonraí atá ar fáil agus ar an eolas reatha a ndearnadh achoimre air i gconclúid an Údaráis, níor tugadh faoi deara aon éifeachtaí díobhálacha a d’fhéadfadh a bheith bainteach le modh gníomhaíochta réabóra iontálaigh. Dá bhrí sin, cinneann an Coimisiún nach ceart a mheas go bhfuil airíonna réabtha iontálaigh ag ciasófaimíd.

                     (10)

                     D’iarr an Coimisiún ar an iarratasóir a bharúlacha a chur isteach maidir le conclúid an Údaráis agus, i gcomhréir leis an tríú mír d’Airteagal 14(1) de Rialachán Cur Chun Feidhme (AE) Uimh. 844/2012, maidir leis na tuarascálacha athnuachana. Chuir an t-iarratasóir a bharúlacha isteach, agus rinneadh scrúdú cúramach orthu.

                     (11)

                     Maidir le húsáid ionadaíoch amháin nó níos mó a bhaintear as táirge cosanta plandaí amháin ar a laghad ina bhfuil an tsubstaint ghníomhach ciasófaimíd, suíodh gur comhlíonadh na critéir formheasa dá bhforáiltear in Airteagal 4 de Rialachán (CE) Uimh. 1107/2009.

                     (12)

                     An measúnú riosca maidir le hathnuachan an fhormheasa ar chiasófaimíd, bunaítear é ar líon teoranta úsáidí ionadaíocha, úsáidí nach gcuireann srian, áfach, ar na húsáidí lena bhféadfar táirgí cosanta plandaí a bhfuil ciasófaimíd iontu a údarú. Is iomchuí dá bhrí sin gan an srian a choimeád maidir le húsáid a bhaint as mar fhungasicíd.

                     (13)

                     Is iomchuí, dá bhrí sin, an formheas ar chiasófaimíd a athnuachan.

                     (14)

                     I gcomhréir le hAirteagal 14(1) de Rialachán (CE) Uimh. 1107/2009 i gcomhar le hAirteagal 6 de agus i bhfianaise an eolais eolaíoch reatha agus an eolais theicniúil reatha, is gá, mar sin féin, foráil a dhéanamh maidir le coinníollacha áirithe. Is iomchuí go háirithe faisnéis bhreise deimhniúcháin a éileamh.

                     (15)

                     Chun cur leis an muinín as an gconclúid nach bhfuil airíonna réabtha iontálaigh ag ciasófaimíd, ba cheart don iarratasóir measúnú nuashonraithe a chur ar fáil, i gcomhréir le pointe 2.2(b) d’Iarscríbhinn II a ghabhann le Rialachán (CE) Uimh. 1107/2009, de na critéir a leagtar síos i bpointí 3.6.5 agus 3.8.2 d’Iarscríbhinn II a ghabhann le Rialachán (CE) Uimh. 1107/2009, arna leasú le Rialachán (AE) 2018/605, agus i gcomhréir leis an treoir maidir le réabóirí iontálacha a aithint (9).

                     (16)

                     Ba cheart, dá bhrí sin, Rialachán Cur Chun Feidhme (AE) Uimh. 540/2011 a leasú dá réir.

                     (17)

                     Le Rialachán Cur Chun Feidhme (AE) 2020/869 ón gCoimisiún (10), cuireadh síneadh le tréimhse formheasa na ciasófaimíde go dtí an 31 Iúil 2021 chun go bhféadfar an próiseas athnuachana a chur i gcrích sula rachaidh tréimhse formheasa na substainte gníomhaí sin in éag. Ós rud é go mbeadh an dáta a thiocfaidh an Rialachán seo i bhfeidhm gar don dáta a rachaidh an formheas ar chiasófaimíd in éag ba cheart go mbeadh feidhm ag an Rialachán seo ón lá tar éis dháta éaga an fhormheasa le haghaidh ciasófaimíde.

                     (18)

                     Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            An formheas ar an tsubstaint ghníomhach a athnuachan
            Déantar formheas na substainte gníomhaí ciasófaimíd, mar a shonraítear in Iarscríbhinn I, a athnuachan faoi réir na gcoinníollacha a leagtar síos san Iarscríbhinn sin.

            Airteagal 2
            Leasuithe ar Rialachán Cur Chun Feidhme (AE) Uimh. 540/2011
            Leasaítear an Iarscríbhinn a ghabhann le Rialachán Cur Chun Feidhme (AE) Uimh. 540/2011 i gcomhréir le hIarscríbhinn II a ghabhann leis an Rialachán seo.

            Airteagal 3
            Teacht i bhfeidhm agus dáta cur i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Lúnasa 2021.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 26 Bealtaine 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 309, 24.11.2009, lch. 1.

            (2)  Treoir 2003/23/CE ón gCoimisiún an 25 Márta 2003 lena leasaítear Treoir 91/414/CEE ón gComhairle chun iomasamocs, ocsasulfúrón, eatocsalfúrón, foramsulfúrón, ocsaidé-airgil agus ciasófaimíd a áireamh mar shubstaintí gníomhacha (IO L 81, 28.3.2003, lch. 39).

            (3)  Treoir 91/414/CEE ón gComhairle an 15 Iúil 1991 maidir le táirgí cosanta plandaí a chur ar an margadh (IO L 230, 19.8.1991, lch. 1).

            (4)  Rialachán Cur Chun Feidhme (AE) Uimh. 540/2011 ón gCoimisiún an 25 Bealtaine 2011 lena gcuirtear chun feidhme Rialachán (CE) Uimh. 1107/2009 ó Pharlaimint na hEorpa agus ón gComhairle a mhéid a bhaineann le liosta na substaintí gníomhacha formheasta (IO L 153, 11.6.2011, lch. 1).

            (5)  Rialachán Cur Chun Feidhme (AE) Uimh. 844/2012 ón gCoimisiún an 18 Meán Fómhair 2012 lena leagtar amach na forálacha is gá chun an nós imeachta athnuachana um shubstaintí gníomhacha a chur chun feidhme, dá bhforáiltear i Rialachán (CE) Uimh. 1107/2009 ó Pharlaimint na hEorpa agus ón gComhairle maidir le táirgí cosanta plandaí a chur ar an margadh (IO L 252, 19.9.2012, lch. 26).

            (6)  Iris EFSA 2016;14(6):4503, [24 lch.]. Ar fáil ar líne: www.efsa.europa.eu.

            (7)  Updated peer review of the pesticide risk assessment of the active substance cyazofamid; [Athbhreithniú piaraí nuashonraithe a rinneadh ar an measúnú riosca lotnaidicídí i gcás na substainte gníomhaí ciasófaimíd]; Iris EFSA, 2020;18(9):6232.

            (8)  Rialachán (AE) 2018/605 ón gCoimisiún an 19 Aibreán 2018 lena leasaítear Iarscríbhinn II a ghabhann le Rialachán (CE) Uimh. 1107/2009 lena leagtar síos critéir eolaíochta chun airíonna réabtha iontálaigh a chinneadh. (IO L 101, 20.4.2018, lch. 33).

            (9)  ECHA (An Ghníomhaireacht Eorpach Ceimiceán) agus EFSA (an tÚdarás Eorpach um Shábháilteacht Bia) le tacaíocht theicniúil ón Airmheán Comhpháirteach Taighde (JRC), Andersson N, Arena M, Auteri D, Barmaz S, Grignard E, Kienzler A, Lepper P, Lostia AM, Munn S, Parra Morte JM, Pellizzato F, Tarazona J, Terron A agus Van der Linden S, 2018. Guidance for the identiﬁcation of endocrine disruptors in the context of Regulations (EU) No 528/2012 and (EC) No 1107/2009 [An treoir maidir le réabóirí iontálacha a aithint i gcomhthéacs Rialacháin (AE) Uimh. 528/2012 agus (CE) Uimh. 1107/2009]. Iris EFSA 2018;16(6):5311, 135 lch.

            (10)  Rialachán Cur Chun Feidhme (AE) 2020/869 ón gCoimisiún an 24 Meitheamh 2020 lena leasaítear Rialachán Cur Chun Feidhme (AE) Uimh. 540/2011 a mhéid a bhaineann le síneadh a chur le tréimhsí formheasa na substaintí gníomhacha beaflubútaimíd, beanalacsail, beintiavalacarb, défheineasáit, boscailid, brómocsainil, captan, ciasófaimíd, démheatomorf, eiteafón, eatocsasól, famocsadón, feanaimíofos, flumocsaisín, fluocsastróibin, foilpéad, foirmeiteanáit, meitríbhúisín, milbimeictin, tréithchineál 251 Paecilomyces lilacinus, feinmeideafam, foismeit, pirimeafos-meitil, própamacarb, próitiaconasól agus S-meitileaclór (IO L 201, 25.6.2020, lch. 7).

            IARSCRÍBHINN I

                           Gnáthainm, Uimhreacha Aitheantais

                           Ainm IUPAC

                           Íonacht  (1)

                           Dáta formheasa

                           Dul in éag an fhormheasa

                           Forálacha sonracha

                        Ciasófaimíd
                        Uimh. CAS: 120116-88-3
                        Uimh. CIPAC: 653

                        4-clóra-2-ciana-N,N-dé-mheitiol-5-p-toilil-limíodasól-1-sulfónaimíd

                        ≥ 935 g/kg

                        1.8.2021

                        31.7.2036

                        Maidir le cur chun feidhme na bprionsabal aonfhoirmeach dá dtagraítear in Airteagal 29(6) de Rialachán (CE) Uimh. 1107/2009, cuirfear san áireamh conclúidí na tuarascála athnuachana maidir le ciasófaimíd, agus go háirithe Foscríbhinní I agus II a ghabhann leis.
                        Sa mheasúnú foriomlán seo, tabharfaidh na Ballstáit aird ar leith ar an méid seo a leanas:

                                    a)

                                    sonraíocht an ábhair theicniúil mar a mhonaraítear ar bhonn tráchtála;

                                    b)

                                    éifeacht na próiseála ar an measúnú riosca do thomhaltóirí;

                                    c)

                                    artrapóid nach spriocartrapóid iad agus péisteanna talún a chosaint.

                              Déanfaidh an t-iarratasóir faisnéis bhreise deimhniúcháin a chur faoi bhráid an Choimisiúin, na mBallstát agus an Údaráis maidir leis an méid seo a leanas:

                                    1.

                                    an éifeacht a bhíonn ag próisis cóireála uisce ar chineál na n-iarmhar atá in uisce dromchla agus i screamhuisce, nuair a bhaintear uisce dromchla nó screamhuisce le haghaidh uisce óil.

                                    2.

                                    pointí 3.6.5 agus 3.8.2 d’Iarscríbhinn II a ghabhann le Rialachán (CE) Uimh. 1107/2009, arna leasú le Rialachán (AE) 2018/605 ón gCoimisiún.

                              Cuirfidh an t-iarratasóir aon fhaisnéis a iarrtar dá dtagraítear i bpointe 1 isteach laistigh de 2 bhliain ón dáta a d’fhoilsigh an Coimisiún doiciméad treorach maidir le meastóireacht ar éifeacht próisis cóireála uisce ar chineál na n-iarmhar atá in uisce dromchla agus i screamhuisce.
                        Maidir le pointe 2, cuirfidh an t-iarratasóir measúnú cothrom le dáta ar fáil ar an bhfaisnéis a cuireadh isteach cheana agus, i gcás inarb iomchuí, faisnéis bhreise chun a dheimhniú nach ann do ghníomhaíocht iontálach faoin 16 Meitheamh 2023.

               (1)  Leis an tuarascáil athnuachana soláthraítear mionsonraí breise maidir le haitheantas agus sonraíocht na substainte gníomhaí.

            IARSCRÍBHINN II
            Leasaítear an Iarscríbhinn a ghabhann le Rialachán Cur Chun Feidhme (AE) Uimh. 540/2011 ón gCoimisiún mar a leanas:

                        (1)

                        i gCuid A, scriostar iontráil 46 maidir le ciasófaimíd;

                        (2)

                        i gCuid B, cuirtear an iontráil seo a leanas léi:

                                       Uimh.

                                       Gnáthainm, Uimhreacha Aitheantais

                                       Ainm IUPAC

                                       Íonacht  (1)

                                       Dáta formheasa

                                       Dul in éag an fhormheasa

                                       Forálacha sonracha

                                    “146

                                    Ciasófaimíd
                                    Uimh. CAS: 120116-88-3
                                    Uimh. CIPAC: 653

                                    4-clóra-2-ciana-N,N-dé-mheitiol-5-p-toilil-limíodasól-1-sulfónaimíd

                                    ≥ 935 g/kg

                                    1.8.2021

                                    31.7.2036

                                    Maidir le cur chun feidhme na bprionsabal aonfhoirmeach dá dtagraítear in Airteagal 29(6) de Rialachán (CE) Uimh. 1107/2009, cuirfear san áireamh conclúidí na tuarascála athnuachana maidir le ciasófaimíd, agus go háirithe Foscríbhinní I agus II a ghabhann leis.
                                    Sa mheasúnú foriomlán seo, tabharfaidh na Ballstáit aird ar leith ar an méid seo a leanas:

                                                a)

                                                sonraíocht an ábhair theicniúil mar a mhonaraítear ar bhonn tráchtála;

                                                b)

                                                éifeacht na próiseála ar an measúnú riosca do thomhaltóirí;

                                                c)

                                                artrapóid nach spriocartrapóid iad agus péisteanna talún a chosaint.

                                          Déanfaidh an t-iarratasóir faisnéis bhreise deimhniúcháin a chur faoi bhráid an Choimisiúin, na mBallstát agus an Údaráis maidir leis an méid seo a leanas:

                                                1.

                                                an éifeacht a bhíonn ag próisis cóireála uisce ar chineál na n-iarmhar atá in uisce dromchla agus i screamhuisce, nuair a bhaintear uisce dromchla nó screamhuisce le haghaidh uisce óil.

                                                2.

                                                pointí 3.6.5 agus 3.8.2 d’Iarscríbhinn II a ghabhann le Rialachán (CE) Uimh. 1107/2009, arna leasú le Rialachán (AE) 2018/605 ón gCoimisiún.

                                          Cuirfidh an t-iarratasóir aon fhaisnéis a iarrtar dá dtagraítear i bpointe 1 isteach laistigh de 2 bhliain ón dáta a d’fhoilsigh an Coimisiún doiciméad treorach maidir le meastóireacht ar éifeacht próisis cóireála uisce ar chineál na n-iarmhar atá in uisce dromchla agus i screamhuisce.
                                    Maidir le pointe 2, cuirfidh an t-iarratasóir measúnú cothrom le dáta ar fáil ar an bhfaisnéis a cuireadh isteach cheana agus, i gcás inarb iomchuí, faisnéis bhreise chun a dheimhniú nach ann do ghníomhaíocht iontálach faoin 16 Meitheamh 2023.”

               (1)  Leis an tuarascáil athnuachana soláthraítear mionsonraí breise maidir le haitheantas agus sonraíocht na substainte gníomhaí.


title: Rialachán Cur Chun Feidhme (AE) 2021/848 ón gComhairle an 27 Bealtaine 2021 lena gcuirtear chun feidhme Rialachán (AE) Uimh. 36/2012 maidir le bearta sriantacha i bhfianaise na staide sa tSiria

text:
                  28.5.2021

                  GA

                  Iris Oifigiúil an Aontais Eorpaigh

                  L 188/18

         RIALACHÁN CUR CHUN FEIDHME (AE) 2021/848 ÓN gCOMHAIRLE
         an 27 Bealtaine 2021
         lena gcuirtear chun feidhme Rialachán (AE) Uimh. 36/2012 maidir le bearta sriantacha i bhfianaise na staide sa tSiria
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 36/2012 ón gComhairle an 18 Eanáir 2012 maidir le bearta sriantacha i bhfianaise na staide sa tSiria agus lena n-aisghairtear Rialachán (AE) Uimh. 442/2011 (1), agus go háirithe Airteagal 32 de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 18 Eanáir 2012, ghlac an Chomhairle Rialachán (AE) Uimh. 36/2012.

                     (2)

                     Ar bhonn athbhreithniú ar na bearta a leagtar amach i Rialachán (AE) Uimh. 36/2012, ba cheart na hiontrálacha do 25 dhuine nádúrtha agus 3 eintiteas atá i liosta na ndaoine nádúrtha agus dlíthiúla, na n-eintiteas nó na gcomhlachtaí a leagtar amach in Iarscríbhinn II a ghabhann le Rialachán (AE) Uimh. 36/2012 a uasdátú.

                     (3)

                     Ba cheart na hiontrálacha do chúigear atá éagtha a scriosadh ón liosta na ndaoine nádúrtha agus dlíthiúla, na n-eintiteas nó na gcomhlachtaí a leagtar amach in Iarscríbhinn II a ghabhann le Rialachán (AE) Uimh. 36/2012.

                     (4)

                     Ba cheart, dá bhrí sin, Iarscríbhinn II a ghabhann le Rialachán (AE) Uimh. 36/2012 a leasú dá réir,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn II a ghabhann le Rialachán (AE) Uimh. 36/2012 mar a leagtar amach san Iarscríbhinn a ghabhann leis an Rialachán seo.

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 27 Bealtaine 2021.

                  Thar ceann na Comhairle

                  An tUachtarán

               P. SIZA VIEIRA

            (1)  IO L 16, 19.1.2012, lch. 1.

            IARSCRÍBHINN
            Leasaítear Iarscríbhinn II a ghabhann le Rialachán (AE) Uimh. 36/2012 mar a leanas:

                        (1)

                        i Roinn A (Daoine), scriostar na hiontrálacha seo a leanas:

                                    115.

                                    General Ali Habib MAHMOUD;

                                    153.

                                    Waleed AL MO'ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN;

                        (2)

                        i Roinn A (Daoine), cuirtear na hiontrálacha seo a leanas in ionad na n-iontrálacha comhfhreagracha sa liosta:

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    “‘14.

                                    Brigadier General Mohammed BILAL
                                    (ar a dtugtar freisin Lieutenant Colonel Muhammad Bilal)

                                    Inscne: fireann

                                    Ina cháil mar oifigeach sinsearach san Syrian Air Force Intelligence Service, tacaíonn sé le réimeas na Siria agus tá sé freagrach as an gcur faoi chois le foréigean ar an bpobal sibhialtach. Tá baint aige freisin leis an Scientific Studies Research Centre (SSRC), eintiteas liostaithe.

                                    21.10.2014

                                    22.

                                    Ihab MAKHLOUF
                                    (ar a dtugtar freisin Ehab, Iehab)
                                    (ايهاب مخلوف)

                                    Dáta Breithe: 21.1.1973;
                                    Áit bhreithe: Damascus, Syria;
                                    Uimh. an phas: N002848852;
                                    Inscne: fireann

                                    Mórphearsa ghnó atá ag feidhmiú sa tSiria. Tá leasanna gnó aige i roinnt cuideachtaí agus eintiteas sa tSiria, lena n-áirítear Ramak Construction Co agus an Syrian International Private University for Science and Technology (SIUST).
                                    Is duine mór le rá é de theaghlach Makhlouf agus tá dlúthcheangal aige le teaghlach Assad; col ceathrar leis an Uachtarán Bashar al-Assad. In 2020, chuaigh Ehab Makhlouf i gceannas ar ghníomhaíochtaí gnó Rami Makhlouf agus bhronn rialtas na Siria na conarthaí dó na margaí atá saor ó dhleacht ar fud na tíre a oibriú agus a bhainistiú.

                                    23.5.2011

                                    48.

                                    Samir HASSAN
                                    (سمير حسن)

                                    Inscne: fireann

                                    Mórphearsa ghnó atá ag feidhmiú sa tSiria ag a bhfuil leasanna agus/nó gníomhaíochtaí aige san iliomad earnálacha i ngeilleagar na Siria. Tá leasanna aige agus/nó tá tionchar suntasach aige in Amir Group agus in Cham Holding, dhá ilchuideachta a bhfuil leasanna acu in earnálacha na réadmhaoine, na turasóireachta, an iompair agus an airgeadais. Uachtarán ar chomhairle gnó na Siria-na Rúise.
                                    Tacaíonn Samir Hassan le hiarrachtaí cogaidh réimeas na Siria trí thabhartais airgid.
                                    Tá baint ag Samir Hassan le daoine a bhaineann tairbhe as an réimeas nó a thacaíonn leis. Go háirithe, tá baint aige le Rami Makhlouf agus Issam Anbouba, atá ainmnithe ag an gComhairle agus a bhaineann tairbhe as réimeas na Siria.

                                    27.9.2014

                                    61.

                                    George CHAOUI
                                    (جورج شاوي)

                                    Inscne: fireann

                                    Comhalta d'arm leictreonach na Siria (seirbhís faisnéise an airm chríochaigh). Rannpháirteach sa chniogbheartaíocht fhoréigneach agus san iarraidh ar fhoréigean i gcoinne an phobail sibhialtach ar fud na Siria.

                                    14.11.2011

                                    78.

                                    Ali BARAKAT
                                    (ar a dtugtar freisin Barakat Ali Barakat)
                                    ( علي بركات; بركات علي بركات)

                                    Inscne: fireann

                                    Oifigeach míleata a raibh baint aige leis an bhforéigean in Homs. Is ionadaí faoi láthair é sa 30th Mobile Infantry Division of the Republican Guard.

                                    1.12.2011

                                    96.

                                    Brigadier General Jamal YUNES
                                    (ar a dtugtar Younes freisin)
                                    (جمال يونس)

                                    Post: Ceannasaí an 555ú Reisimint;
                                    Inscne: fireann

                                    Thug sé orduithe do thrúpaí scaoileadh le hagóidithe in Mo'adamiyeh.
                                    Ceann an Military Security Committee in Hama in 2018.

                                    23.1.2012

                                    114.

                                    Emad Abdul-Ghani SABOUNI
                                    (ar a dtugtar freisin Imad Abdul Ghani Al Sabuni)
                                    (عماد عبدالغني صابوني)

                                    Dáta Breithe: 1964;
                                    Áit bhreithe: Damascus, Syria;
                                    Inscne: fireann

                                    IarAire Teileachumarsáide agus Teicneolaíochta, a bhí in oifig go dtí mí Aibreáin 2014 ar a laghad. Ina cháil mar iarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialtach. I mí Iúil 2016 a ceapadh é mar Cheann an Planning and International Cooperation Agency (PICC). Is gníomhaireacht rialtais é PICC atá cleamhnaithe leis an bPríomh-Aireacht agus táirgeann sé, go háirithe, na pleananna cúig bliana a sholáthraíonn na mór-threoirlínte do bheartais eacnamaíocha agus forbartha an Rialtais.

                                    27.2.2012

                                    117.

                                    Adnan Hassan MAHMOUD
                                    (عدنان حسن محمود)

                                    Dáta Breithe: 1966;
                                    Áit bhreithe: Tartous, Syria;
                                    Inscne: fireann

                                    Iar-Ambasadóir na Siria chun na hIaráine go dtí 2020. IarAire Faisnéise a bhí i gcumhacht tar éis mhí na Bealtaine 2011. Ina cháil mar iarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialtach.

                                    23.9.2011

                                    132.

                                    Brigadier General Abdul-Salam Fajr MAHMOUD
                                    (عبدالسلام فجر محمود)

                                    Dáta Breithe: 1959
                                    Inscne: fireann

                                    Ceann ar an Security Committee of the Southern Region ó Nollaig 2020. Iar-Cheann ar an Bab Tuma (an Damaisc) Branch den Syrian Air Force Intelligence Service. Iar-Cheann Mezze Airport Air Force intelligence investigation branch. Freagrach as lucht freasúra faoi choimeád a chéasadh. Faoi ghabháil idirnáisiúnta le haghaidh "comhpháirteachas i ngníomhaíochtaí ceastóireachta", "comhpháirteachas i gcoireanna in aghaidh na daonnachta" agus "comhpháirteachas i gcoireanna cogaidh".

                                    24.7.2012

                                    134.

                                    Colonel Qusay Ibrahim MIHOUB
                                    (قصي إبراهيم ميهوب )

                                    Dáta Breithe: 1961;
                                    Áit bhreithe: Derghamo, Jableh, Lattakia, Syria;
                                    Inscne: fireann

                                    Oifigeach ardrangaithe ag an Syrian Air Force Intelligence Service. Iar-Cheann chraobh Deraa de sheirbhís faisnéise an aerfhórsa (a seoladh ón Damaisc go Deraa ag tús na léirsithe ansin). Freagrach as lucht freasúra faoi choimeád a chéasadh mar aon le hagóidithe síochánta i réigiún an deiscirt a chur faoi chois le foréigean.

                                    24.7.2012

                                    137.

                                    Brigadier General Ibrahim MA'ALA
                                    (ar a dtugtar freisin Maala, Maale, Ma'la)
                                    ( معلى;معلا (ابراهيم

                                    Inscne: fireann

                                    Ceann Branch 285 (an Damaisc) den General Intelligence Directorate (a tháinig in ionad Brigadier General Hussam Fendi ag deireadh 2011). Freagrach as lucht freasúra faoi choimeád a chéasadh.

                                    24.7.2012

                                    139.

                                    Major General Hussam LUQA
                                    (ar a dtugtar freisin Husam, Housam, Houssam; Louqa, Louca, Louka, Luka)
                                    (حسام لوقا)

                                    Dáta Breithe: 1964;
                                    Áit bhreithe: Damascus, Syria;
                                    Inscne: fireann

                                    Iar-Cheann ar an Security Committee of the Southern Region ó 2018 go dtí 2020. Iar-Cheann an General Security Directorate. Maor-Ghinearál. Ó mhí Aibreáin 2012 go dtí an 2.12.2018, bhí sé ina cheann ar chraobh Homs den Political Security Directorate (tháinig i gcomharbacht ar Brigadier General Nasr al-Ali). Ón 3.12.2018 i leith, ceann an Political Security Directorate. Freagrach as lucht freasúra faoi choimeád a chéasadh.

                                    24.7.2012

                                    140.

                                    Brigadier General TAHA
                                    (طه طه)

                                    Inscne: fireann

                                    Deputy assistant to the Head of the Political Security Division. Bainisteoir láithreáin chraobh Latakia den Political Security Directorate. Freagrach as lucht freasúra faoi choimeád a chéasadh.

                                    24.7.2012

                                    144.

                                    Major General Ahmed AL-JARROUCHEH (ar a dtugtar freisin Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة)

                                    Dáta Breithe: 1957;
                                    Inscne: fireann

                                    Iar-cheann chraobh eachtrach de chuid sheirbhís na Faisnéise Ginearálta (Branch 279). Dá réir sin, freagrach as socruithe maidir le Faisnéis Ghinearálta in ambasáidí na Siria.

                                    24.7.2012

                                    146.

                                    General Ghassan Jaoudat ISMAIL
                                    (ar a dtugtar Ismael freisin)
                                    (غسان جودت اسماعيل)

                                    Dáta Breithe: 1960;
                                    Áit bhreithe: Junaynat Ruslan – Darkoush, Tartous region, Syria;
                                    Inscne: fireann

                                    Ceann an Syrian Air Force Intelligence Service ó 2019 i leith. Iarleas-stiúrthóir an Air Force Intelligence Service agus a bhí i gceannas ar chraobh misean sheirbhís faisnéise an aerfhórsa, a dhéanann bainistiú, i gcomhar le craobh na n-oibríochtaí speisialta, ar thrúpaí scothaicme sheirbhís faisnéise an aerfhórsa, a mbíonn ról tábhachtach acu sa bhrú faoi chois a dhéanann réimeas na Siria. Mar sin, tá Ghassan Jaoudat Ismail ar cheann de na ceannairí míleata is mó a chuireann chun feidhme go díreach an cur faoi chois foréigneach atá á dhéanamh ag réimeas na Siria ar lucht an fhreasúra chomh maith leis na cleachtais a bhaineann le dul ar iarraidh sibhialtach.

                                    24.7.2012

                                    147.

                                    Major General Amer AL-ACHI
                                    (ar a dtugtar freisin Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي)

                                    Inscne: fireann

                                    Iar-Ghobharnóir ar Ghobharnóireacht Sweida, ceaptha ag an Uachtarán Bashar al-Assad i mí Iúil 2016. Iar-Cheann ar chraobh faisnéise ghníomhaireacht faisnéise an Syrian Air Force Intelligence Service (2012-2016). Trína ról sa Air Force Intelligence Service, luaitear Amer al-Achi leis an gcur faoi chois atá á dhéanamh ar fhreasúra na Siria.

                                    24.7.2012

                                    156.

                                    Hala Mohammad
                                    (ar a dtugtar freisin Mohamed, Muhammad, Mohammed) AL NASSER
                                    (هاله محمد الناصر)

                                    Dáta Breithe: 1964;
                                    Áit bhreithe: Raqqa, Syria;
                                    Inscne: baineann

                                    IarAire Turasóireachta. Ina cháil mar iarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialtach.

                                    16.10.2012

                                    172.

                                    Ali HADAR (ar a dtugtar HAIDAR freisin)

                                    Dáta Breithe: 1962;
                                    Inscne: fireann

                                    Ceann an National Reconciliation Agency agus iarAire Stáit Athmhuintearais Náisiúnta. Cathaoirleach ar an sciathán Intifada den Syrian Social Nationalist Party. Ina cháil mar iarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialtach.

                                    16.10.2012

                                    204.

                                    Emad HAMSHO
                                    (ar a dtugtar Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Seoladh: Hamsho Building 31 Baghdad Street Damascus, Syria;
                                    Inscne: fireann

                                    Tá post bainistíochta sinsearaí aige in Hamsho Trading. I ngeall ar an bpost sinsearach atá aige in Hamsho Trading, fochuideachta de Hamsho International, atá ainmnithe ag an gComhairle, tugann sé tacaíocht do réimeas na Siria. Tá Hamsho Trading bainteach mar sin le heintiteas ainmnithe, Hamsho International. Tá sé ina leas-uachtarán freisin ar an Syrian Council of Iron and Steel in éineacht le fir ghnó ainmnithe de chuid an réimis amhail Ayman Jaber. Is comhlach é le hUachtarán Bashar al-Assad freisin.

                                    7.3.2015

                                    241.

                                    Salam Mohammad AL-SAFFAF

                                    Dáta Breithe: 1979;
                                    Inscne: baineann

                                    An tAire Forbartha Riaracháin. I mí an Mhárta 2017 a ceapadh.

                                    30.5.2017

                                    265.

                                    Mohamad Amer MARDINI
                                    (ar a dtugtar freisin Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Dáta Breithe: 1959;
                                    Áit bhreithe: Damascus, Syria;
                                    Inscne: fireann

                                    IarAire Ardoideachais a bhí i gcumhacht tar éis mhí na Bealtaine 2011 (27.8.2014 a ceapadh). Ina cháil mar iarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialtach.

                                    21.10.2014

                                    268.

                                    Ghassan Ahmed GHANNAM
                                    (ar a dtugtar freisin Major General Ghassan Ghannan, Brigadier General Ghassan Ahmad Ghanem)

                                    Grád: Major General;
                                    Post: Ceannasaí an 155ú Briogáid Diúracán;
                                    Inscne: fireann

                                    Comhalta de na Syrian Armed Forces ar chéim Colonel agus a chomhionann nó níos airde sa phost tar éis mhí na Bealtaine 2011. Maor-Ghinearál agus Ceannasaí an 155ú Briogáid Diúracán. Bhí baint aige, i ngeall ar an ról a bhí aige sa 155ú Briogáid Diúracán, le Maher al-Assad. Ina cháil mar Cheannasaí ar an 155ú Briogáid Diúracán, tá sé ag tacú le réimeas na Siria agus freagrach as an bpobal sibhialtach a chur faoi chois go foréigneach. Bhí sé freagrach as diúracáin scud a scaoileadh ag láithreacha sibhialta éagsúla idir mí Eanáir agus mí an Mhárta 2013.

                                    21.10.2014

                                    285.

                                    Samer FOZ
                                    (ar a dtugtar freisin Samir Foz /Fawz; Samer Zuhair Foz; Samer Foz bin Zuhair)
                                    (سامر فوز)

                                    Dáta Breithe: 20 Bealtaine 1973;
                                    Áit bhreithe: Homs, Syria / Latakia, Syria;
                                    Náisiúntachtaí: Siriach, Turcach;
                                    Uimhir an phas Turcach: U 09471711 (áit eisiúna: an Tuirc; dáta éaga: 21.7.2024);
                                    Uimhir náisiúnta na Siria: 06010274705
                                    Seoladh: Platinum Tower, office no. 2405, Jumeirah Lake Towers, Dubai, UAE
                                    Post: Príomhoifigeach Feidhmiúcháin Aman Group;
                                    Inscne: fireann

                                    Ar dhuine de na daoine is mó ón lucht gnó atá ag feidhmiú sa tSiria agus ag a bhfuil leasanna agus gníomhaíochtaí san iliomad earnálacha i ngeilleagar na Siria, lena n-áirítear comhfhiontar dar taca an réimeas atá páirteach i bhforbraíocht Marota City, sófhorbraíocht chónaithe agus tráchtála. Soláthraíonn Samer Foz tacaíocht airgeadais agus tacaíocht eile do réimeas na Siria, lena n áirítear Military Security Shield Forces sa tSiria a chistiú agus margaí gráin a shocrú. Ina theannta sin, baineann sé tairbhe airgeadais as rochtain ar dheiseanna tráchtála trí thrádáil na cruithneachta agus tionscadail atógála mar thoradh ar na naisc atá aige leis an réimeas.

                                    21.1.2019

                                    Faisnéis eile:
                                    Uachtarán Feidhmiúcháin Aman Group. Fochuideachtaí: Foz for Trading, Al-Mohaimen for Transportation & Contracting. Is é Aman Group an comhpháirtí earnála príobháidí in joint venture Aman Damascus JSC mar aon le Damascus Cham Holding, cuideachta inar scairshealbhóir aonair é Foz. Is comhfhiontar Emmar Industries idir Aman Group agus Hamisho Group, ina bhfuil an bun tromlaigh ag Foz agus arb é an cathaoirleach air.

                                    291.

                                    Amer FOZ
                                    (ar a dtugtar freisin Amer Zuhair Fawz)
                                    (عامر فوز)

                                    Dáta Breithe: 11.3.1976;
                                    Náisiúntacht: Siriach; Saint Kitts and Nevis;
                                    Uimh. Náisiúnta: 06010274747;
                                    Uimhir phas: 002-14-L169340
                                    Cárta cónaithe UAE: 784-1976-7135283-5

                                    Duine mór gnó a bhíonn i mbun leasanna agus gníomhaíochtaí pearsanta agus teaghlaigh i gcúrsaí gnó san iliomad earnálacha i ngeilleagar na Siria. Baineann sé tairbhe airgeadais as rochtain ar dheiseanna tráchtála agus tacaíonn sé le réimeas na Siria. Idir 2012 agus 2019, bhí sé ina Bhainisteoir Ginearálta ar ASM International Trading LLC.
                                    Tá baint aige freisin lena dheartháir Samer Foz, arna ainmniú ag an gComhairle ó Eanáir 2019 mar phríomhphearsa ghnó atá ag feidhmiú sa tSiria, de bharr na tacaíochta a thugann sé don réimeas agus de bharr na tairbhe a bhaineann sé as. In éineacht lena dheartháir, cuireann sé roinnt tionscadal tráchtála chun feidhme, go háirithe i gceantar Adra al-Ummaliyya (bruachbhailte na Damaisce). I measc na dtionscadal sin, tá monarcha a mhonaraíonn cáblaí agus gabhálais chábla chomh maith le tionscadal chun leictreachas a tháirgeadh ag baint úsáid as cumhacht na gréine. Ina theannta sin, bhí siad i mbun gníomhaíochtaí éagsúla le ISIL (Da'esh) thar ceann réimeas Assad, lena n-áirítear airm agus armlón a sholáthar mar mhalairt ar chruithneacht agus ola.

                                    17.2.2020

                                    Post: Bunaitheoir District 6 Company; Comhpháirtí bunaitheora Easy life Company;
                                    Gaolta/comhlaigh ghnó/eintitis nó comhpháirtithe/naisc: Samer Foz; Leas-Chathaoirleach Asas Steel Company; Aman Holding;
                                    Inscne: fireann

                                    295.

                                    Adel Anwar AL-OLABI
                                    (ar a dtugtar freisin Adel Anouar el-Oulabi, Adil Anwar al-Olabi)
                                    (عادل أنور العلبي)

                                    Dáta Breithe: 1976;
                                    Náisiúntacht: Siriach;
                                    Post: Cathaoirleach ar Damascus Cham Holding Company (DCHC); Gobharnóir na Damaisce;
                                    Inscne: fireann

                                    Mórphearsa ghnó atá ag baint tairbhe as réimeas na Siria agus ag tacú leis. Cathaoirleach ar Damascus Cham Holding Company (DCHC), géag infheistíochta de chuid ghobharnóireacht na Damaisce chun maoin ghobharnóireacht na Damaisce a bhainistiú agus tionscadal Marota City a chur i ngníomh.
                                    Anuas air sin, is é Adel Anwaral-Olabi Gobharnóir na Damaisce, arna cheapadh ag Uachtarán Bashar al-Assad i mí na Samhna 2018. Ina cháil mar Ghobharnóir ar an Damaisc agus Cathaoirleach ar DCHC, is é atá freagrach as iarrachtaí chun beartais an réimis a chur chun feidhme maidir le talamh a díshealbhaíodh a fhorbairt sa Damaisc (lena n-áirítear Foraithne Uimh. 66 agus Dlí Uimh. 10), go háirithe trí thionscadal Marota City.

                                    17.2.2020’;

                        (3)

                        i Roinn B (Eintitis), cuirtear na hiontrálacha seo a leanas in ionad na n-iontrálacha comhfhreagracha sa liosta:

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    ‘1.

                                    Bena Properties

                                    Cham Holding Building, Daraa Highway, Ashrafiyat Sahnaya Rif Dimashq, Syria, P.O.Box 9525

                                    Á rialú ag Rami Makhlouf. An chuideachta réadmhaoine is mó sa tSiria agus fochuideachta réadmhaoine agus infheistíochta Cham Holding; soláthraíonn sé cistiú do réimeas na Siria.

                                    23.6.2011

                                    77.

                                    Al Qatarji Company
                                    (ar a dtugtar freisin Qatarji International Group; Al-Sham and Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    Cineál eintitis: cuideachta phríobháideach;
                                    Earnáil ghnó: allmhairiú/onnmhairiú; cuideachta trucaile; ola agus tráchtearraí a sholáthar;
                                    Ainm an Stiúrthóra/an Bhainistíocht: Hussam al-Qatirij, CEO (arna ainmniú ag an gComhairle);

                                    Cuideachta mór le rá atá ag feidhmiú in earnálacha éagsúla i ngeilleagar na Siria. Sin trí thrádáil breosla, arm agus armlóin a éascú idir an réimeas agus gníomhaithe éagsúla, lena n-áirítear ISIL (Da'esh) faoi scáth earraí bia a allmhairiú agus a onnmhairiú, trí thacú le mílístí atá ag troid i dteannta an réimis agus trí bhuntáiste a bhaint as an gceangal atá aici leis an réimeas chun a gníomhaíochtaí tráchtála féin a leathnú, tacaíonn Al Qatarji Company – dar ceann feadhna an duine ainmnithe Hussam al-Qatirji agus ar comhalta é de Thionól Mhuintir na Siria – le réimeas na Siria agus baineann sí leas as an réimeas sin.

                                    17.2.2020

                                    Úinéir tairbhiúil deiridh: Hussam al-Qatirij (arna ainmniú ag an gComhairle);
                                    Seoladh cláraithe: Mazzah, Damascus, Syria;
                                    Gaolta/comhlaigh ghnó/eintitis nó comhpháirtithe/naisc: Arvada/Arfada Petroleum Company JSC

                                    78.

                                    Damascus Cham Holding Company
                                    (ar a dtugtar freisin Damascus Cham Private Joint Stock Company)
                                    (القابضة الشام دمشق)

                                    Cineál eintitis: cuideachta atá faoi úinéireacht phoiblí faoin dlí príobháideach;
                                    An earnáil gnó: forbairt réadmhaoine;
                                    Ainm an Stiúrthóra/an Bhainistíocht: Adel Anwar al-Olabi, cathaoirleach Bhord na Stiúrthóirí agus Gobharnóir ar an Damaisc (arna ainmniú ag an gComhairle);
                                    Úinéir tairbhiúil deiridh: Gobharnóireacht na Damaisce;

                                    Ba é an réimeas a bhunaigh Damascus Cham Holding Company, mar ghéag infheistíochta de Ghobharnóireacht na Damaisce chun maoin ghobharnóireacht na Damaisce a bhainistiú agus tionscadal Marota City a chur chun feidhme — tionscadal réadmhaoine galánta as talamh a díshealbhaíodh uathu siúd a díshealbhaíodh faoi Fhoraithne Uimh. 66 agus Dlí Uimh. 10 go háirithe.
                                    Trí bhainistiú a dhéanamh ar chur chun feidhme Marota City, tacaíonn Damascus Cham Holding (dar cathaoirleach Gobharnóir na Damaisce) le réimeas na Siria agus baineann sí tairbhe as an réimeas sin agus soláthraíonn sí sochair do lucht gnó a bhfuil dlúthcheangal acu leis an réimeas agus a bhfuil margaí brabúsacha déanta acu leis an eintiteas sin trí chomhpháirtíochtaí príobháideacha poiblí.

                                    17.2.2020”.

                                    Gaolta/comhlaigh ghnó/eintitis nó comhpháirtithe/naisc: Rami Makhlouf (arna ainmniú ag an gComhairle); Samer Foz (arna ainmniú ag an gComhairle); Mazen Tarazi (arna ainmniú ag an gComhairle); Talas Group, atá faoi úinéireacht an fhir gnó, Anas Talas (arna ainmniú ag an gComhairle);
                                    Khaled al-Zubaidi (arna ainmniú ag an gComhairle); Nader Qalei (arna ainmniú ag an gComhairle)